การประชุมเจ้าหน้าที่อาวุโสเอเปค ครั้งที่ 2 เดินหน้าขับเคลื่อนโมเดลเศรษฐกิจ BCG
การประชุมเจ้าหน้าที่อาวุโสเอเปค ครั้งที่ 2 ซึ่งมีการประชุมมาตั้งแต่วันที่ 9 พฤษภาคมที่ผ่านมา ยังคงมีการประชุมต่อเนื่อง เพื่อเดินหน้าสานต่อการหารือแนวทางส่งเสริมการพัฒนาเศรษฐกิจอย่างยั่งยืนและครอบคลุม ในภูมิภาคเอเชียแปซิฟิก ภายใต้หัวข้อหลัก “เปิดกว้างสร้างสัมพันธ์เชื่อมโยงกัน สู่สมดุล” โดยมีโมเดลเศรษฐกิจ BCG เป็นแนวคิดพื้นฐานสำคัญ ซึ่งไทยเสนอให้เอเปค จัดทำเอกสารระดับผู้นำ “เป้าหมายกรุงเทพฯ เรื่องเศรษฐกิจ BCG” เพื่อนำแนวคิด BCG มาส่งเสริมการพัฒนาอย่างยั่งยืนในภูมิภาค ปัจจุบันร่างเอกสารฉบับนี้ ตั้งเป้าหมายสำคัญ 4 ข้อ เพื่อสร้างความยั่งยืนในภูมิภาค ประกอบด้วย การจัดการปัญหาสภาพภูมิอากาศ ซึ่งรวมถึงการปล่อยก๊าซเรือนกระจกสุทธิเป็นศูนย์  การค้าและการลงทุนที่ยั่งยืน  การบริหารจัดการทรัพยากรที่ยั่งยืนและอนุรักษ์ความหลากหลายทางชีวภาพ  และการลดและบริหารจัดการของเสีย เพื่อเร่งการทำงานของเอเปคในการส่งเสริมเติบโตอย่างยั่งยืนให้เป็นรูปธรรม พร้อมเสนอแนวทางดำเนินการที่ชัดเจน โดยวันที่ 17 พฤษภาคมนี้ จะมีการประชุมหารือวาระพิเศษ เพื่อให้เจ้าหน้าที่อาวุโส ได้แลกเปลี่ยนแนวคิดและแนวปฏิบัติที่ดีระหว่างกันเพื่อพัฒนาเอกสาร “เป้าหมายกรุงเทพฯ เรื่องเศรษฐกิจ BCG” ให้มีสาระครอบคลุม พร้อมนำเสนอให้ที่ประชุมผู้นำเขตเศรษฐกิจเอเปค ในเดือนพฤศจิกายนนี้ รับรองต่อไป สำหรับการประชุมเจ้าหน้าที่อาวุโสเอเปค ครั้งที่ 2 นี้ เป็นการปูทางไปสู่การประชุมรัฐมนตรีการค้าเอเปค ระหว่างวันที่ 21 - 22 พฤษภาคม 2565 ซึ่งนอกจากประเด็นด้านการค้าการลงทุนแล้ว ที่ประชุมยังจะสานต่อการหารือเรื่องการส่งเสริมการพัฒนาเศรษฐกิจอย่างยั่งยืน จากแนวคิดเศรษฐกิจ BCG โดยเน้นสร้างการมีส่วนร่วมของทุกภาคส่วน